Landsrettens dom vedrørende tiltalte 9 i sag om narkokriminalitet stadfæstes med den ændring, at tiltalte udvises af Danmark med indrejseforbud for bestandig
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Narkotika;
Strafferetlige sanktioner og andre foranstaltninger;
Udlændinge;

/

Udvisning for bestandig

Dom afsagt den 9. maj 2023

Sag 93/2022

Anklagemyndigheden   
mod
Tiltalte 9

Tiltalte 9, som var idømt 6 års fængsel for alvorlig narkotikakriminalitet, blev udvist med
indrejseforbud for bestandig  

Tiltalte 9, der er irakisk statsborger, blev i landsretten fundet skyldig i organiseret
narkotikakriminalitet, idet han i forening med flere medtiltalte havde håndteret 5 kg kokain og
forsøgt at håndtere yderligere 2 kg kokain med henblik på videreoverdragelse. Han blev idømt 6 års
fængsel og meddelt en advarsel om udvisning.

For Højesteret angik sagen alene spørgsmålet om udvisning.

Højesteret fastslog under hensyn til den begåede narkotikakriminalitet, at Tiltalte 9 måtte anses for
at udgøre en alvorlig trussel mod den offentlige ro og orden. Højesteret lagde til grund, at Tiltalte 9
tilknytning til Danmark var langt stærkere end hans tilknytning til Irak, men at han ikke ville være
helt uden forudsætninger for at etablere en tilværelse i Irak, hvis han blev udvist.

Efter karakteren og omfanget af den begåede narkotikakriminalitet fastslog Højesteret efter en
samlet proportionalitetsvurdering, at meget tungtvejende grunde talte for at udvise Tiltalte 9.
Heroverfor havde styrken af hans tilknytning til Danmark, hvor han ikke havde stiftet egen familie,
og hans begrænsede tilknytning til Irak, ikke en sådan vægt, at udvisning i sig selv ville være et
uproportionalt indgreb i strid med Menneskerettighedskonventionens artikel 8, og at Tiltalte 9
således skulle udvises.

Navnlig under hensyn til den grove karakter og det betydelige omfang af den begåede
narkotikakriminalitet fastslog Højesteret efter en samlet vurdering, at udvisning med indrejseforbud
for bestandig ikke ville være et uproportionalt indgreb i strid med artikel 8 i
Menneskerettighedskonventionen.   

Højesteret stadfæstede dermed landsrettens dom med den ændring, at Tiltalte 9 skulle udvises af
Danmark med indrejseforbud for bestandig.